Peyrano (fàbrica)

Peyrano a l'é nassù dël 1914 a Turin coma laboratòri 'd bombon.
Dòp la prima guèra mondial, Antonio Peyrano a l'ha ancaminà con soa famija la produssion ëd cicolata, produssion che al di d'ancheuj a peul eufre 80 tipo diferent ëd cicolatin.

 Stòria 
A la fin dël 1914, Lucia Peyrano a l'ha ancaminà ant la sede (andoa ancora ancheuj a-i é l'asienda) n'atività 'd vèndita 'd bombon peui fermà da la prima guèra mondial. Dël 1919 Lucia a l'ha torna ancaminà la produssion e la vèndita 'd bombon con l'agiut ëd sò frel Antonio che tòst a l'ha capì 'd nen podèj fé concorensa a j'asiende pì grande. Parèj dël 1920 l'asienda Peyrano Lucia ant ël cit laboratòri a l'ha sernù 'd travajé dzora n'àutr doss: la cicolata.
Tuta la famija a l'ha travajà an costa produssion e, con j'ani e con l'agiut ëd le màchine, a son nassù l'Alpin (prim cicolatin al licor) e peui d'àutri cicolatin coma coj con le nos, coj con le ninsòle, ij cremin, ij quadrèt, ij giandojòt e via fòrt.

 La Peyrano ancheuj 
Dël 1963 Peyrano a l'ha catà la pastissarìa Pfatisch an contrà Vitòrio Emanuel a Turin che parèj a l'é dventà "Peyrano Pfatisch" e a l'ha seguità ant la produssion ëd cicolata e ëd pastissarìa.
Dël 2002 a l'é ancaminà la colaborassion tra ij Peyrano e la famija Maione 'd Nàpoli.

Tut ël travaj ëd la cicolata a l'é fàit ant la fàbrica 'd Peyrano, da l'achit al cicolatin furnì.

Categorìa:Industria
Categorìa:Mangé a la piemontèisa